АҞӘА, мшаԥы 16 – Sputnik, Амра Амҷԥҳа. Аԥснытәи абоксиор Алиас Леиба аиааира игеит Борис Хесин игәалашәара иазкыз Урыстәылазегьтәи атурнир аҿы. Абри атәы Sputnik иазеиҭеиҳәеит абокс азы ареспубликатә хәыҷтәы-қәыԥштә школ адиректор Альберт Карди оглы.
Санкт-Петербургтәи атурнир иалахәын Гәдоуҭатәи аспорттә школ ааӡамҭацәа ԥшьҩык. Урҭ азыҟарҵоит: Алиас Агрбеи Арнольд Гәбази.
"Аԥснынтәи ҳаспортсменцәа ԥшьҩык алахәын атурнир, рыԥшьҩыкгьы аԥыжәарақәа ргеит", — иҳәеит Карди оглы.
Аҩбатәи аҭыԥ ааникылеит Баграт Хомченко, ахԥатәи аҭыԥқәа ааныркылеит Марат Есавеи Ҳаџьараҭ Кардиеи.
"Алиас Леиба абокс инапы алакуижьҭеи 5-шықәса ҵуеит. Аҵыхәтәантәи аамҭақәа рзы ибзиаӡаны ихы ааирԥшуеит. Аԥеиԥш бзиа иманы даабоит", — иҳәеит абокс азы ареспубликатә хәыҷтәы-қәыԥштә школ адиректор Альберт Карди оглы.
Иара иазгәеиҭеит акласс "Б" иаҵанакуа атурнир аҿы ииааиз Урыстәыла аспорт азҟазарахь акандидат ҳәа дшыршьо.
"Алиас Леиба уажәшьҭарнахыс Урыстәыла аспорт азҟазарахь акандидат ҳәа дшьоуп", — иҳәеит Карди-оглы.
СССР аспорт азҟаза, Урыстәыла зҽаԥсазтәыз азыҟаҵаҩ Борис Хесин игәалашәара иазкыз абокс азы Урыстәылазегьтәи атурнир мҩаԥысит Санкт-Петербург, мшаԥы 11-15 рзы. Атурнир иалахәын 200-ҩык рҟынӡа аспортсменцәа.